กองหุ้นกสิกรต้านน้ำท่วม
ยันพอร์ตลงทุนไร้หุ้นจมน้ำ มองผลกระทบฉุดจีดีพี1%
14 ต.ค. 2554

ยันพอร์ตลงทุนไร้หุ้นจมน้ำ มองผลกระทบฉุดจีดีพี1%
บลจ.กสิกรไทย ประเมินน้ำท่วมฉุดเศรษฐกิจหด 1% ยันพอร์ตกองทุนหุ้นยังแกร่ง ปลอดหุ้นบริษัทที่ถูกกระทบ
นายพัชร สมะลาภา กรรมการผู้จัดการบริษัทหลักทรัพย์จัดการกองทุน (บลจ.) กสิกรไทย เปิดเผยว่า สถานการณ์น้ำท่วมที่รุนแรงขึ้นและกระทบในวงกว้าง อาจทำให้เศรษฐกิจในปีนี้ขยายตัวลดลงประมาณ 1% 
ขณะที่ความเสียหายที่นิคมอุตสาหกรรมโรจนะ จ.พระนครศรีอยุธยา อาจส่งผลกระทบต่อหุ้นของบริษัทผลิตชิ้นส่วนรถยนต์และอิเล็กทรอนิกส์ในเขตพื้นที่ดังกล่าว แต่คาดว่าจะไม่กระทบสถานะทางการเงินโดยรวมของกลุ่มบริษัท เนื่องจากมีสถานะการเงินแข็งแกร่ง
ในส่วนกองทุนหุ้นของ บลจ.กสิกรไทยนั้น ไม่มีการลงทุนในหุ้นกลุ่มธุรกิจประกอบรถยนต์และชิ้นส่วนอิเล็กทรอนิกส์ จึงไม่ได้รับผลกระทบจากน้ำท่วม ประกอบกับทีมผู้จัดการกองทุนและทีมวิจัยเศรษฐกิจยังติดตามสถานการณ์ในประเทศและตลาดอย่างต่อเนื่อง 
“ปัจจุบันกองทุนเน้นลงทุนในหุ้นที่เติบโตจากการบริโภคภายในประเทศเป็นหลัก อาทิ กลุ่มค้าปลีกและสื่อสาร ส่วนกลุ่มธนาคารพาณิชย์ลงทุนสูงกว่าเกณฑ์มาตรฐาน เพราะน่าจะได้รับประโยชน์จากนโยบายกระตุ้นเศรษฐกิจของรัฐบาลมากที่สุด ทั้งนโยบายลดภาษีรถยนต์และบ้านหลังแรก รวมถึงมาตรการลดภาษีนิติบุคคล” นายพัชร กล่าว
นอกจากนี้ กองทุนได้ลงทุนหุ้นกลุ่มนิคมฯ ได้แก่ บริษัท เหมราชพัฒนาที่ดิน (HEMRAJ) และบริษัท อมตะ คอร์ปอเรชัน (AMATA) สัดส่วนไม่เกิน 2% ของพอร์ต และทั้งสองนิคมฯ ยังไม่ได้รับความเสียหาย ขณะเดียวกันกองทุนยังถือเงินสดส่วนหนึ่งเพื่อดูสถานการณ์เศรษฐกิจโลก แม้ล่าสุดได้ทยอยซื้อหุ้นกลุ่มพลังงานซึ่งราคาลงมามาก
สำหรับปัญหาหนี้ในยุโรป โดยเฉพาะความกังวลว่าประเทศกรีซจะผิดนัดชำระหนี้ซึ่งกระทบตลาดหุ้นทั่วโลกตั้งแต่ปลายเดือนก.ย.ที่ผ่านมา เริ่มคลายความตึงเครียดลงหลังกลุ่มสหภาพยุโรปประกาศให้ความช่วยเหลือธนาคารที่มีความเสี่ยงต่อการผิดนัดชำระหนี้ของกรีซ โดยจะสนับสนุนวงเงินกู้อย่างไม่จำกัดถึงปี 2555 
อีกทั้งผู้นำฝรั่งเศสและเยอรมันให้คำมั่นที่จะสนับสนุนการเพิ่มทุนให้ธุรกิจธนาคาร ทำให้ตลาดหุ้นทั่วโลกเริ่มปรับตัวขึ้นและเรียกความเชื่อมั่นผู้ลงทุนได้ ซึ่ง บลจ.กสิกรไทย ยังคาดการณ์ดัชนีหุ้นไทยที่ 1,050–1,100 จุด ภายในสิ้นปี 2555
สำหรับความพร้อมของ บลจ.กสิกรไทย เพื่อรองรับการลงทุนในกรณีเกิดปัญหาอุทกภัย ในเขตกรุงเทพมหานคร นายพัชรเปิดเผยว่า บลจ. กสิกรไทย ได้เตรียมแผนฉุกเฉินเพื่ออำนวยความสะดวกให้แก่ผู้ลงทุน โดยมีความพร้อมทางระบบปฏิบัติการทางทะเบียน ซึ่งจะรองรับการซื้อ ขายและสับเปลี่ยนหน่วยลงทุนตามปกติทั้งสำหรับกลุ่มลูกค้ากองทุนรวม กองทุนสำรองเลี้ยงชีพ และกองทุนส่วนบุคคล เช่นเดียวกันกับระบบที่เกี่ยวข้องกับการลงทุนของ ทีมผู้จัดการกองทุน โดยผู้ลงทุนยังคงสามารถทำรายการซื้อขายกองทุนได้ผ่านธนาคารกสิกรไทย ทุกสาขาที่เปิดทำการ หรือซื้อขายผ่านบริการ KCyber Invest ส่วนK Asset Contact Center ยังคงพร้อมเปิดให้บริการตอบข้อซักถามและให้คำปรึกษาด้านการลงทุนตามปกติจนกว่า
นายวศิน วัฒนวรกิจกุล กรรมการผู้จัดการกลุ่มธุรกิจกองทุนรวม บลจ.บัวหลวง เปิดเผยว่า บริษัทจะเสนอขายกองทุนเปิดบัวหลวงเชโกลด์อีทีเอฟ หรือ BCHAY ระหว่างวันที่ 14-20 ต.ค.นี้ ขนาดกองทุน 4,000 ล้านบาท มีนโยบายลงทุนในทองคำแท่งในประเทศความบริสุทธิ์ไม่น้อยกว่า 96.5%